
הכנסת העשרים
מושב שני
<פרוטוקול מס' 333>
מישיבת ועדת הכספים
יום שלישי, י"ט באדר ב התשע"ו (29 במרץ 2016), שעה 11:50
<סדר היום:>
<בקשת זכיין כביש 6 דרך ארץ היווייז (1997) בע"מ לעדכון "סל המטבעות">
נכחו:

<חברי הוועדה:> 
משה גפני – היו"ר
איתן ברושי

יצחק וקנין 

אורן אסף חזן

<מוזמנים:> 
	עפרי גופר
	–
	עו"ד, הלשכה המשפטית, משרד האוצר

	אהוד סביון
	–
	מנכ"ל חברת דרך ארץ

	דב איצקוביץ'
	–
	סמנכ"ל מימון וכלכלה, חברת דרך ארץ

	שלמה זומר
	–
	סמנכ"ל כלכלה וכספים, חברת כביש חוצה ישראל

	מתתיהו ונונו
	–
	מזכיר איגוד מקצועי, חיפה, ההסתדרות החדשה

	גיל ברגפרוינד
	–
	כלכלן, המועצה הישראלית לצרכנות

	דוד ביטון
	–
	יו"ר ועד עובדי סטרקיסט

	יחיאל ענבר
	–
	ועד עובדים סטרקיסט

	ארקדי טרמפולנסקי
	–
	ועד עובדי סטרקיסט

	סלים חלבי
	–
	עובד סטרקיסט

	שלמה תירוש
	–
	יו"ר לגין בע"מ


לרשימת השדלנים שנכחו בדיון – ראו בקישור זה.

<ייעוץ משפטי:>
שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<בקשת זכיין כביש 6 דרך ארץ היווייז (1997) בע"מ לעדכון "סל המטבעות">
<היו"ר משה גפני:>
אני פותח את ישיבת ועדת הכספים. על סדר היום בקשת זכיין כביש 6 דרך ארץ היווייז (1997) בע"מ לעדכון "סל המטבעות".

מי מציג את הבקשה?

<דב איצקוביץ':>
הנושא הוא עדכון לסל המטבעות אליו צמודה האגרה בכביש 6. בחוזה הזיכיון שנחתם ב-1999, הזכיין קיבל רשות לעדכן פעם אחת אחרי 15 שנים את הרכב הסל. מאז חתמנו על חוזה הזיכיון ב-1999 היו כמה שינויים שמצדיקים העלאת החלק השקלי בסל לעומת הדולרי. במקור גייסנו כספים לבנות את הכביש בערך עשרים אחוזים במימון זר דולרי ולכן הסל היה בערך שמונים-עשרים. מאז חלו כמה שינויים, כמו שאמרתי, כאשר היה שינוי בבעלות הכביש כאשר במקור שליש מהכביש היה בבעלות חברה קנדית והיום מאה אחוזים מהבעלות על הכביש היא בגופים מוסדיים ישראלים, בעיקר מוסדיים, אבל כולם ישראלים.

<היו"ר משה גפני:>
כל המאה אחוזים היום הם ישראלים?

<דב איצקוביץ':>
כן. כל המאה אחוזים היום ישראלים. השינוי השני הוא בנושא של המימון. כמו שאמרתי, במקור היו בערך עשרים אחוזים ומאז גייסנו כספים נוספים גם לבניית הקטע הצפוני וגם כדי להרחיב את הכביש לנתיבים נוספים וכל הגיוס החדש הזה נעשה בשקלים.

לכן אנחנו מבקשים עכשיו לשנות את הרכב הסל, מעכשיו עד סוף הזיכיון, כך שיהיה בו אחוז הולך ויורד של דולרים לעומת השקלים.

<היו"ר משה גפני:>
מה עמדת משרד האוצר?

<עפרי גופר:>
ממליצים לאשר את הבקשה הזאת. יש להם חוזה זיכיון והחוזה ממשיך. זה אומר שאפשר לעשות את זה רק אם פגיעה בצרכנים. אי אפשר כמובן לדעת איך זה ישפיע על מחיר האגרה.

<יצחק וקנין (ש"ס):>
מה זאת אומרת אי אפשר לדעת? אני צריך לדעת מה יהיה גובה האגרה מחר.

<עפרי גופר:>
אין לנו דרך לצפות כיצד ישתנה המצב.

<היו"ר משה גפני:>
אתם תומכים בבקשה של חברת דרך ארץ.

<עפרי גופר:>
כן.

<היו"ר משה גפני:>
אני ממליץ לחברים בוועדה לא לאשר את הבקשה הזאת אלא אם כן תהיה התחייבות שבשנים הקרובות, כתוצאה מהשינויים בסל, לא יעלה מחיר האגרה. אם תהיה התחייבות, אין לי בעיה.

<אורן אסף חזן (הליכוד):>
מה ההשפעה של זה בסוף.

<שלמה זומר:>
אני מחוצה ישראל, הרשות הממונה. אי אפשר לדעת מה תהיה ההשפעה של הדולר. יכול להיות שכתוצאה מכך שתשאיר את הסל במצב כמות שהוא היום, אתה תגרום למצב שבו המחיר יעלה יותר מאשר אם הוא היה עולה אם היית משנה. אי אפשר לדעת.
<היו"ר משה גפני:>
מה זה נוגע לכביש האגרה? למה זה נוגע לאגרה?

<שלמה זומר:>
מחיר האגרה משתנה.

<היו"ר משה גפני:>
אם אתם לא יכולים להתחייב שהמחיר לא עולה, אני לא מאשר את זה. לא מביא את זה להצבעה.

<עפרי גופר:>
מדברים רק על הצמדה למדד. גם כך יש הצמדה למדד וכרגע זה שקלי. בסך הכול רוצים להתאים את זה למדד.

<היו"ר משה גפני:>
אני רוצה לדעת עד איזו שנה הם מתחייבים שהמחיר לא עולה. 

<אהוד סביון:>
אני מנכ"ל דרך ארץ. קודם כל, אני מבקש כאן שב-1 לאפריל, בעוד כמה ימים, האגרה יורדת. היא יורדת גם בגלל כל התהליך של הצמדה למדד. לכן היא יורדת בחמש אגורות לקטע. לכן התהליך הזה הוא דוגמה טובה לכך שחוזה הזיכיון פועל, מתקיים מה שדרך ארץ התחייבה לו ולמעשה במקרה הנוכחי המחיר יורד. 

למה אנחנו צמודים למדד, כי דרך ארץ חייבת לכל המוסדיים כעשרה מיליארד שקלים. כך עולה הכביש וכך הוא מתנהל. בהמשך בהתאם להחזר החוב, בהתאם למדד, עולה ויורד בהצמדה, אותו דבר גם אנחנו מחזירים.

<היו"ר משה גפני:>
אני שואל האם כתוצאה מהשינוי הזה שנעשה עכשיו, יעלה מחיר האגרה בשנתיים-שלוש הקרובות.

<אהוד סביון:>
אם האינפלציה תעלה מאוד, אז כן. 

<היו"ר משה גפני:>
אבל זה גם עכשיו. זה לא רלוונטי לשינויים.

<אהוד סביון:>
אני צריך להחזיר את החוב בגובה עשרה מיליארד שקלים שאני חייב.

<היו"ר משה גפני:>
אני שואל האם כתוצאה מהשינויים שאנחנו נאשר עכשיו, מחיר האגרה יעלה. 

<אהוד סביון:>
הסכם הזיכיון הוא חוזה עם המדינה. המחיר יעלה וירד בהתאם לסל המטבעות. אנחנו רק משנים את ההרכב. קודם היינו צמודים לאינפלציה בארצות הברית ולדולר בארצות הברית ועכשיו אנחנו מחזירים את זה לישראל כי הבעלים הם כולנו, עכשיו כולנו הבעלים של הכביש הזה וכולנו חייבים את עשרת מיליארד השקלים האלה.

<היו"ר משה גפני:>
אני שואל האם לא תהיה העלאה חוץ מהנושא הזה של האינפלציה ושל ההצמדה.

<אהוד סביון:>
חוץ מזה, לא תהיה.

<היו"ר משה גפני:>
אין שום העלאה.

<אהוד סביון:>
אין.

<היו"ר משה גפני:>
לא תהיה שום העלאה.

<אהוד סביון:>
נכון.

<היו"ר משה גפני:>
רבותיי, מה אתם מציעים? אתם רוצים לאשר את זה?

<איתן ברושי (המחנה הציוני):>
אני בעד.

<היו"ר משה גפני:>
מי בעד אישור בקשת זכיין כביש 6 דרך ארץ היווייז (1997) בע"מ לעדכון "סל המטבעות"? מי נגד?

הצבעה

בעד הבקשה – פה אחד
הבקשה נתקבלה.

<היו"ר משה גפני:>
הבקשה אושרה פה אחד.

תודה רבה.

<הישיבה ננעלה בשעה 12:00.>

